Primorsko-Ahtarsk

Primorsko-Ahtarsk () om Venäman lidn Krasnodaran randan lodehes. Se om Primorsko-Ahtarskan rajonan administrativine keskuz da lidnankund.
Istorii.
Eländpunkt mainitase ezmäižen kerdan vl 1774 kuti anastadud turkil "Ahtar-Bahtar"-lidnuz (känduz: «mererandaline vauged kall'»). Vl 1854 ühtištadihe "Ahtarskii"-žilod kozakoiden futorišpäi. Vl 1900 žilo kändihe "Primorsko-Ahtarskai"-stanicaks (). Stanic oli lidnan statusanke vll 1922−1926, sai lidnan statusad tošti vn 1949 11. päiväl vilukud.
Primorsko-Ahtarskan meriport om saudud kalanpüdusen täht, mugažo kazvatadas da ümrbiratas kalad. Om severz'-se sömtegimišton toižid edheotandoid: jauhkombinat, maidtegim. Sötmižmerikoren samižen da ümbriradmižen tegim om üks'jäine mugoine valdkundas. Lotosan plantacijad kazdas lidnan ümbrištos. Lidn om klimatine lebutaho, tervehtajad veded rikvezinikanke.
Geografijan andmused.
Lidn sijadase rajonan pohjoižes, Azovmeren päivnouzmaižel randal, läz Ahtarskan i Jasenin lahtid, Azovveren da Kubanin tazangištol, kaks' metrad ü.m.t. keskmäižel korktusel.
Matkad Krasnodarhasai om 150 km suvipäivnouzmha avtotedme vai raudtedme. Raudtestancijan nimi om "Ahtari" (). Sodalendimport sijadase lidnan pohjoižpäivnouzmaiženno röunanno. Lähembaine lidn om Timašovsk seičemekümne kilometrad suvipäivnouzmha orhal, raudtedme vai avtotedme.
Klimat om ven läm' kuivahk, ei olele lumikatet. Heinku om kaikiš lämhemb — +24,6 C°, vilukun keskmäine lämuz om −0,8 C°. Ekstremumad oma −27,8 C° (viluku, uhoku) i +40,7 C° (heinku, eloku). Paneb sadegid 587 mm vodes, läz tazomäras kuidme, enamba kezakus-elokus (52..60 mm kus) i kül'mkus-vilukus (51..62 mm kus), vähemba sulakus (39 mm) i redukus (40 mm).
Tobmuz.
Kaik nell' eländpunktad om lidnankundas, ned oma kaks' pen't žilod (Primorskii, Ogorodnii) i Sadki-futor lidnan ližaks.
Lidnankundan tobmuden pämez' om sen Administracijan pämez'. Edeližed Administracijan pämehed oma Ivan Nečaev (eloku 2022 — heinku 2023), Artöm Sošin (keväz'ku 2020 — heinku 2022), Väčeslav Belik (reduku 2018 — keväz'ku 2020) i Vladislav Mavreško (2014 — reduku 2018).
Eläjad.
Vn 2010 Venäman rahvahanlugemižen mödhe lidnan eläjiden lugu oli 32 257 ristitud, vn 2021 — 31 087 ristitud. Vl 2017 kaik 31 925 ristitud elihe lidnas i 34 596 ristitud kaikes lidnankundas. Kaikiš suremb lidnan ristitišt oli 34 tuhad eläjid vozil 1996−2001 (34 100 rist. vll 1998 i 2000).
Rahvahad (enamba 0,4 % vl 2010): venälaižed — 93,0 %, ukrainalaižed — 2,5 %, vaugedvenälaižed — 0,5 %, armenijalaižed — 0,4 %, toižed rahvahad — 2,9 %, rahvahuden ozutandata — 0,7 %.
Ortodoksižen hristanuskondan koume pühäpertid oma avaitud lidnas: Nimitadud Eläbzdusen jumalanpert' (om saudud vll 1998−2004), Venäman Uziden moknikoiden da pühäpaginan kundlijoiden jumalanpert' (letihe vll 2004−2011) i ph. Mikulai-čudonsädajan časoun' (2003). Niiden ližaks kaks' jumalanpertid ei ole kaičenus: ph. Mikulai-čudonsädajan puine (oli vspäi 1885) i Pühän Jumalanmaman Katken kivine (oli saudud vll 1906−1910).
Openduz.
Lapsiden opendusen aluzkundad oma seičeme nimitadud i nomeruidud päivkodid (nomer 1, 2, 7..9, 12, 18), kuz' keskškolad (nomer 1..3, 13, 18, 22), sädamižen "Rodničok"-pert' («Ojaine»), čomamahtoiden škol, lapsiden da norišton sportškol.
Primorsko-Ahtarskan industrijan da servisan tehnikum om lidnan professionaližen opendusen aluzkundaks.